Af sjónarhóli stjórnar . Erlend samskipti Það þarf ekki að skýra út fyrir læknum mikilvægi erlendrar samvinnu þegar höfð er í huga sú staðreynd að meginþorri þeirra sem útskrifast úr læknadeild fer utan til framhaldsþjálfunar og náms . Læknafélag Íslands hefur margvísleg tengsl við erlend samtök lækna og þau tengsl þarf sífellt að endurskoða . Á hvaða fundi á að senda fulltrúa ? Er hægt að fá lækna sem eru búsettir erlendis til að fara á fundi fyrir félagið ? Er hægt að nota netið í staðinn ? Mikilvægt er að vakandi umfjöllun sé um samskiptin , hvernig þau eru útfærð og hvernig þau koma félagsmönnum til góða . Læknafélag Íslands hefur regluleg og formleg samskipti við læknafélög annarra Norðurlanda ( Norræna læknaráðið ) , er aðili að sambandi Evrópskra læknafélaga ( CPME ) og aðili að alþjóðafélagi lækna ( WMA ) . Auk þess skipar stjórn LÍ fulltrúa félagsins á fundi Evrópusambands sérfræðifélaga ( UEMS ) , heimilislækna ( UEMO ) og unglækna ( PGW ) samkvæmt tilnefningum frá viðkomandi félögum hér á landi . Þessi listi er alls ekki tæmandi því einstaka nefndir félagsins eða félög lækna geta verið í erlendri samvinnu , svo sem Siðfræðinefnd og Læknablaðið , að ógleymdum fjölmörgum sérgreinafélögum . Erlend samskipti LÍ eru því víðtæk og í seinni tíð hefur þeim verið vel sinnt með þátttöku í flestum fundum þessara samtaka . Það hefur einnig orðið sú breyting að í stað þess að nýta sér lækna búsetta erlendis til fundarsetu í sparnaðarskyni hefur verið skipaður fulltrúi frá Íslandi sem sinnir hverju sambandi fyrir sig . Kostnaðurinn er þá eitthvað hærri , en á móti kemur að tengslin hérna heima eru nánari . Reynslan af íslenskum læknum erlendis hefur þó verið góð að því leyti að undantekningarlítið berast vandaðar skýrslur eftir fundi en þeir hafa eðlilega ekki þau tengsl heima sem þarf . Sérstök utanríkisnefnd hefur verið skipuð þar sem fulltrúar LÍ hjá erlendum samtökum hittast og ræða sameiginleg mál . Hugmyndin er einnig að nefndin skoði að hvaða leyti sömu mál eru til umfjöllunar í mismunandi erlendum samböndum og hvernig þeim er best skilað til íslenskra lækna . Það skilur þó okkur frá öðrum félögum að í flestum erlendum læknafélögum sinna læknar sem starfa á skrifstofum félaganna samskiptunum en hér er þessu skipt á sjálfboðaliða sem eru jafnan í fullu starfi sem læknar . Það verður seint metið í krónum og aurum hverju þetta skilar en óbeinn ávinningur er ótvíræður . Nefna má tvennt . Annað er það sem íslenskir fulltrúar fá áorkað erlendis og hitt er hvernig málefnin sem rædd eru skila sér til lækna á Íslandi . Sem dæmi um verkefni íslenskra lækna , fulltrúa LÍ erlendis , má nefna að Katrín Fjeldsted er endurskoðandi ( internal revisor ) sambands evrópskra læknafélaganna , CPME , og hefur stjórnað verkefni innan nefndar sem skoðar ýmsar hliðar forvarna . Steinunn Jónsdóttir hefur verið formaður nefndar innan heimilislæknasamtakanna , UEMO , sem sinnir forvörnum og undirritaður sem situr í stjórn WMA sem fulltrúi LÍ og norrænu læknafélaganna er formaður siðfræðinefndar samtakanna . Meðal málefna sem eru " innflutt " í gegnum þessi samskipti má nefna þrjú sem hafa verið til umræðu innan erlendra læknasamtaka . Eitt er símenntun lækna sem nú er til sérstakrar úrvinnslu innan LÍ undir stjórn Arnórs Víkingssonar , fulltrúa okkar hjá UEMS , en innan þeirra samtaka er einmitt mikil umræða um þetta mál . Fyrir fáeinum misserum lagði Norræna læknaráðið vinnu í sameiginlega ítarlega yfirlýsingu um símenntun og verður hana að finna á heimasíðu LÍ nú í haust . Annað málefni er öryggi sjúklinga sem formaður danska læknafélagsins flutti erindi um á síðasta aðalfundi okkar og síðar í haust á aðalfundi WMA og eru öryggismálin nú til sérstakrar skoðunar af hálfu stjórnar LÍ . Þriðja málefnið sem nefna má eru rafræn samskipti lækna og sjúklinga . CPME hefur verið unnið vandað álit á þessum nútímasamskiptaháttum og hefur Siðfræðiráði verið fengið það verkefni að skoða þetta mál í íslenskum veruleika . Það gerist sjaldnar að mál eigi upphaf sitt hér á landi og fái síðan umfjöllun erlendis en þar má helst nefna gagnagrunnsmálið . LÍ kynnti það á sínum tíma innan stjórnar Norræna læknaráðsins og síðar innan WMA . Samtökin unnu í þrjú ár að yfirlýsingu um siðfræðileg álitamál við gerð og úrvinnslu gagnagrunna með heilbrigðisupplýsingum og var hún að lokum samþykkt á síðasta ári . Yfirlýsingin hefur miklu víðari skírskotun en grunnurinn sem rætt var um hér á landi en málefnið átti ótvírætt uppruna sinn á Íslandi . Á næsta ári verða tveir fundir þessara erlendu læknasamtaka hér á landi . Í maí ráðgerir UEMO að hafa vorfund sinn í Reykjavík en þegar þetta er skrifað hefur það ekki verið staðfest . Í júní verður Norræna læknaráðið með fund á Akureyri sem stjórnir norrænu félaganna fimm sækja , eða alls um 70 manns . Erlend samskipti Læknafélags Íslands og aðildarfélaga þess eru þannig blómleg og það er mat undirritaðs ( sem ekki er alveg hlutlaus í málinu ) að félagið sé bæði gefandi og þiggjandi í þeim samskiptum eins og vera ber .